# Arts Council of Wales logo

# Print bras

# Camau Creadigol i Unigolion

# Nodiadau Cymorth

Tachwedd 2022

## Hygyrchedd

Rydym wedi ymrwymo i sicrhau bod gwybodaeth ar gael mewn print bras, fformat hawdd i'w ddarllen, Braille, sain ac Arwyddeg. Ymdrechwn i ddarparu gwybodaeth mewn ieithoedd ar wahân i'r Gymraeg a'r Saesneg ar gais.

Gweithredwn Bolisi Recriwtio Cyfle Cyfartal a chroesawn geisiadau gan bawb yn y Gymraeg neu’r Saesneg. Ni fydd eich dewis iaith yn arwain at unrhyw oedi wrth ymateb.



## Nodiadau cymorth i unigolion am y cynnig a’r ffurflen gais ar–lein

Cyn cyflwyno eich cais, byddwch wedi trafod eich syniadau gyda swyddog yn y Cyngor i gael gwybod a ydych yn gymwys i ymgeisio i Gamau Creadigol a derbyn cyngor pellach (os angen) fel unigolyn a beth i'w gynnwys yn eich cais.

Nod Camau Creadigol yw cynnig cefnogaeth hyblyg â ffocws arnoch chi i gymryd y camau nesaf yn eich ymarfer creadigol neu’ch gyrfa greadigol. Bydd angen ichi lenwi ffurflen gais fer ond bydd y rhan fwyaf o'r wybodaeth a ystyriwn yn eich cynnig prosiect. Dylai’r cynnig sôn:

* amdanoch chi a'ch gwaith creadigol. Ble rydych chi ar hyn o bryd a ble yr hoffech ei gyrraedd?
* am sut y defnyddiwch yr arian. Beth fydd eich cam cyntaf at gyrraedd eich nod? Mae enghreifftiau o’r camau posibl yn y Canllawiau i Unigolion
* sut y penderfynwch a gyrhaeddoch eich nod?

Gall eich swyddog yn y Cyngor gynnig cyngor am lunio eich cynnig ac edrych dros ddrafft ysgrifenedig cyn ichi ei atodi at eich cais drwy ein porth.

Gallwch ysgrifennu eich cynnig prosiect neu ei gyflwyno ar ffurf sain neu fideo. Ar y mwyaf bydd yn 2 ochr o A4 neu 8 munud o sain neu fideo. [Os hoffech gyflwyno ar ffurf sain/fideo, cliciwch yma am gyngor](https://porth.celf.cymru/).

Os hoffech gyflwyno cynnig hwy neu gynnwys rhagor o wybodaeth, trafodwch y mater gyda'ch swyddog.

## Cais ar–lein – pa gwestiynau fydd angen i mi eu hateb?

### 1. Gwiriadau cyn ymgeisio

Gwybodaeth ragarweiniol a rhestr wirio cyn ymgeisio.

### 2. Sut i gysylltu â chi

Pwy i gysylltu ag ef am y cais, gan gynnwys eich dewis iaith a gwybodaeth am gyfrif banc.

### 3. Eich prosiect

Y brif wybodaeth am eich prosiect (teitl, dyddiad cychwyn a gorffen, cyllideb fras a chostau hygyrchedd).

### 4. Cynnig prosiect

Yma rhowch grynodeb o'ch prosiect. Efallai y defnyddiwn y wybodaeth mewn cyhoeddusrwydd am eich prosiect. Mae lle i 480 nod ar y mwyaf gan gynnwys gwagleoedd.

### 5. Celfyddyd

Yr ystod o weithgarwch celfyddydol sydd yn eich project.

### 6. Mathau o weithgarwch

Y math o weithgarwch yn eich prosiect.

### 7. Targedau

Beth yw targedau eich prosiect arfaethedig, gan gynnwys nifer yr arddangosfeydd, perfformiadau, gweithdai, cynulleidfaoedd/mynychwyr?

### 8. Iaith

Yr effaith a gaiff eich prosiect ar y Gymraeg:

Cadarnhaol, Negyddol neu Niwtral

### 9. Lleoliad

Ble bydd eich prosiect yn digwydd?

### 10. Cydraddoldeb

Beth yw’r wybodaeth am fonitro cydraddoldeb ar gyfer eich prosiect?

### 11. Ailddarllen eich cais

Gallwch weld eich cais ar ei hyd yma. Darllenwch ef yn ofalus a’i newid os oes angen.

### 12. Gwiriad cyn cyflwyno

**Pwysig: Ar ôl clicio'r botwm 'Nesaf' isod, ni allwch newid unrhyw wybodaeth yn yr adrannau blaenorol.**

Yma gwelwch grynodeb o’ch gwybodaeth. I newid eich atebion, cliciwch ar y botwm 'Blaenorol' ar waelod y dudalen i fynd yn ôl i'r tab adolygu.

### 13. Dogfennau ategol

Uwchlwythwch eich cynnig prosiect a'ch cyllideb.

Gall eich cyllideb fod mewn fformat Word, excel neu pdf. Mae templed cyllidebol ar gael ar ein gwefan.

### 14. Datganiad a chyflwyno eich cais

Darllenwch y datganiad a chyflwynwch eich cais

## Angen cysylltu â ni?

Am gyngor am eich cais Camau Creadigol, cysylltwch â'ch swyddog neu e–bostiwch: camaucreadigol@celf.cymru

Os cewch broblemau technegol gyda'r ffurflen neu'r porth, cysylltwch â'n tîm Grantiau a Gwybodaeth: grantiau@celf.cymru